[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraAug 30, 20224 min read"}, {"text_idx": "#000006", "text": "*For English review, please see language toggle switch*"}, {"text_idx": "#000010", "text": "Dwi\u2019n cofio darllen yn rhywle fod \u2019na dros 100 o gyhoeddiadau i blant a phobl ifanc yn cael eu cyhoeddi yng Nghymru bob blwyddyn, a gyda chymaint o deitlau newydd yn cyrraedd y farchnad, hawdd iawn yw anghofio am rai a gyhoeddwyd ddwy flynedd yn o\u0302l, heb so\u0302n am bron i ugain! Mae \u2019na glasuron coll yn llechu ar y silffoedd w\u2019chi."}, {"text_idx": "#000011", "text": "Ar o\u0302l penderfynu y baswn i\u2019n chwilota yn y llyfrgell am lyfr hy\u0302n i\u2019w ddarllen, dwi newydd orffen darllen Adref Heb Elin, gan y diweddar Gareth F Williams (lej) a\u2019r unig beth alla i ddweud ydi, mam bach, dwi angen lie down ar o\u0302l hynna."}, {"text_idx": "#000012", "text": "Dyma nofel sy\u2019n adrodd hanes hunllef waethaf pob rhiant: plentyn yn diflannu heb esboniad. Fel sy\u2019n amlwg o\u2019r teitl, mae Elin, merch sydd bron yn ddwy ar bymtheg oed, wedi mynd, a does dim golwg ohoni. Mewn nofel sydd wedi cael ei rhannu\u2019n dair rhan, cawn ein tywys gan yr awdur trwy brofiad erchyll y teulu yn y dyddiau cyntaf, hyd at ddwy flynedd ar o\u0302l y diwrnod."}, {"text_idx": "#000013", "text": "Mae\u2019r stori i gyd o safbwynt Ceri Mai, chwaer Elin, sy\u2019n gorfod wynebu\u2019r sefyllfa gyda\u2019i rhieni ar o\u0302l i Elin fynd yn AWOL. Teimla\u2019r dyddiau cyntaf fel corwynt \u2013 yr Heddlu gyda\u2019u cwestiynau diddiwedd, y papurau newydd, a\u2019r si\u0308on anochel sy\u2019n mynd o amgylch y pentref."}, {"text_idx": "#000014", "text": "Yn fuan iawn yn y nofel, cyn i\u2019r teulu sylweddoli beth sydd wedi digwydd, mae\u2019r darllenydd yn dechrau gweld sut mae pethau am fynd i fod yn llawer gwaeth i\u2019r teulu druan. Wrth iddyn nhw baratoi i eistedd i lawr i fwyta, mae cwestiwn diniwed y fam, \u2018be ydi hanas dy chwaer, dywad?\u2019 yn gwneud i ni riddfan \u2013 y teimlad annifyr \u2019na sy\u2019n tyfu, lle mae rhywun yn trio peidio a\u0302 phoeni ac yn trio actio\u2019n calm, cyn sylweddoli fod rhywbeth o\u2019i le."}, {"text_idx": "#000015", "text": "Trwy lygaid Ceri, rydan ni\u2019n profi sefyllfa fasa neb yn dewis gorfod ei hwynebu. Y diffyg atebion ydi\u2019r peth gwaethaf siw\u0302r o fod. Oni bai am nofel fel hyn, dwi\u2019m yn meddwl y baswn i\u2019n gallu dychmygu\u2019r fath beth. Mae Ceri, a\u2019i theulu, yn profi pob emosiwn dan haul, o hiraeth anobeithiol hyd at atgasedd pur."}, {"text_idx": "#000016", "text": "Yn y dyddiau cyntaf ar o\u0302l y diflaniad, mae \u2019na ymdrech fawr gan yr awdurdodau a\u2019r teulu i ddod o hyd iddi, ond yn raddol, mae\u2019r gobaith yn pylu, ac mae\u2019r chwilio\u2019n dirwyn i ben. Tra mae pobl eraill yn dechrau cario \u2019mlaen efo\u2019u bywydau, mae poen y teulu yn parhau, ac yn dyfnhau, os rywbeth. Hunllef ddi-baid."}, {"text_idx": "#000017", "text": "Mae\u2019r effaith ar y teulu yn sylweddol ac fe ddangosai'r gorau a\u2019r gwaethaf o wahanol aelodau o\u2019r teulu. Wrth i Ceri a\u2019i thad dyfu\u2019n agosach, ymbellhau a wna\u2019r fam, a gallant wneud dim ond gwylio\u2019n ddiymadferth wrth iddi lithro\u2019n ddyfnach i dywyllwch enbyd:"}, {"text_idx": "#000018", "text": "Er cof am Gareth F"}, {"text_idx": "#000019", "text": "Gareth F yw fy hoff awdur Cymraeg, a does dim rhyfedd ei fod wedi ennill Gwobr Tir na n-Og cymaint ag y gwnaeth. Petai dal yma, dwi\u2019n sicr y byddai wedi cyhoeddi sawl clasur arall. Dwi\u2019n cynghori unrhyw un i fynd i ddarganfod ei nofelau. Mae ganddo ddawn dweud syml a chlir, ac mae rhai darnau yn sefyll allan ac wedi aros gyda mi:"}, {"text_idx": "#000020", "text": "Mae gan yr awdur y gallu i swyno a chyfareddu\u2019r darllenydd a\u0302\u2019i eiriau, ac yna, yn ddisymwth, eich taro chi\u2019n fflatnar oddi ar eich echel. Dros gwrs y nofel, gwna hyn sawl tro, ond mae\u2019r drydedd act yn mynd a hyn i\u2019r eithaf."}, {"text_idx": "#000021", "text": "Mae\u2019r nofel dros bymtheg mlwydd oed erbyn hyn, ac oes, mae \u2019na ambell i reference fel Pop Idol sydd wedi heneiddio, ond tydyn nhw\u2019n effeithio nemor ddim ar y stori, ac o ganlyniad, dyma lyfr sy\u2019n dal ei dir yn gadarn yn 2022. Roedd \u2019na ambell beth faswn i wedi\u2019i newid, fel rhai o resymau\u2019r cymeriadau dros ymddwyn sut wnaethon nhw, ac roedd y cyfeiriad at y \u2018peth\u2019 yn y ffenest ar y dudalen olaf-ond-un braidd yn ddiangen yn fy marn i. (Mae\u2019r awdur yn wych am sgwennu stwff creepy, ond nid fama oedd y lle). Ma\u0302n bethau yw\u2019r rhain. Ar y cyfan, dyma stori gripping ac ysgytwol. I ddyfynnu geiriau Ion Thomas (Gwales) - \u201cclatsien o nofel.\u201d Cytunaf 100%."}, {"text_idx": "#000022", "text": "Diolch byth, fe gawn atebion i rai o\u2019n cwestiynau erbyn diwedd y nofel, ond mae\u2019r rollercoaster o emosiynau wedi \u2019ngadael i\u2019n wag ac yn drained ar y diwedd. Yr unig beth dwi\u2019n siw\u0302r ohono; dwi byth isio profi\u2019r fath beth go iawn."}, {"text_idx": "#000023", "text": "Pris: \u00a36.99 (neu ym mhob llyfrgell!)"}, {"text_idx": "#000027", "text": "Nid ydym yn gyfrifol am gynnwys gwefannau allanol."}, {"text_idx": "#000029", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000030", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]